8. schôdza NR SR - 9.deň - B. popoludní
Dátum: 2012-10-29
Poslanec: Droba, Juraj (SaS)
Druh vystúpenia: Vystúpenie v rozprave

Priatelia, dovolil som si túto vlajku zavesiť ako prejav solidarity s komunitou gayov a lesieb na Slovensku. (Zavesenie zástavy na pult rečníka.) Dúha pre mňa predstavuje pestrosť, rôznorodosť, inakosť, toleranciu a zároveň aj jednotu. (Hlasy v sále.) Zmajkovičová, Renáta, podpredsedníčka NR SR Pán poslanec začal s rozpravou, takže nemôže byť procedurálny. Droba, Juraj, poslanec NR SR Som na ňu hrdý. A myslím si, že do tejto miestnosti patrí určite viac ako odborárske logo. Čo vám vadí na peknej dúhovej vlajke? (Reakcie z pléna.) Dobre, ak chcete, nechajte ma hovoriť. Pán Kuffa, nemusíte sa pozerať na tú vlajku. Ďakujem. (Výkriky v sále.) Zmajkovičová, Renáta, podpredsedníčka NR SR Páni poslanci, nevykrikujte. Keď tu boli minule všelijaké nápisy, tak vám to nevadilo. V tejto chvíli, pán poslanec, hovorte, zajtra môžeme na poslaneckom grémiu si dohodnúť presne jasné pravidlá, aby sa tu nedávali žiadne plagáty. Nech sa páči, pán poslanec, pokračujte. Droba, Juraj, poslanec NR SR Ďakujem, pani podpredsedníčka. Vyspelosť demokracie sa meria mierou tolerancie k menšinám. A jednou z menšín sú aj homosexuálne orientovaní ľudia. Výskumy preukazujú, že orientácia vzniká v prvých fázach vývinu plodu a tvorí súčasť osobnosti. Takže sa nedá zmeniť výchovou ani žiadnym iným spôsobom. Homosexuálne páry žijú v rovnakých ekonomických podmienkach ako heterosexuálne, a preto majú rovnaké citové a ekonomické dôvody pre právnu úpravu svojho vzťahu. Existujúce zmluvy na to nestačia, a to hlavne z dvoch dôvodov. Po prvé, zmluvy nepokrývajú všetky oblasti súkromného a spoločenského života a zmluvy nezaväzujú tretie osoby k ich rešpektovaniu. Vážená pani podpredsedníčka, vážené kolegyne, vážení kolegovia, návrh zákona o registrovanom partnerstve predkladáme s cieľom upraviť možnosť pre páry rovnakého pohlavia deklarovať medzi sebou a pred spoločnosťou svoj trvalý zväzok. Jedným zo základných dôvodov pre predloženie tohto návrhu je odstránenie diskriminácie párov na základe iného postavenia v rozpore s článkom 2 Ústavy Slovenskej republiky, ktoré chcú tvoriť spolu trvalé partnerstvá dvoch osôb rovnakého pohlavia, pretože ich spolužitie bez formálneho zázemia nepožíva právnu ochranu, ktorú si zaslúžia a ktorú párom rôzneho pohlavia právo priznáva. Rozhodnutie osôb rovnakého pohlavia žiť v registrovanom partnerstve považujeme za prejav osobnej slobody a rovnosť v súlade s čl. 12 ods. 1... (Výkriky v sále.) Zmajkovičová, Renáta, podpredsedníčka NR SR Pán poslanec, ja mám slovo, teraz chvíľočku počúvajte vy mňa, takže ma nechajte dohovoriť, neskáčte mi do reči. Pán poslanec Droba, vy v tejto chvíli odviažte tú vlajku toho dúhového pochodu, dajte si ju vedľa seba alebo sa ňou... (Neustále výkriky v sále.) Pán poslanec, nevykrikujte. Pokračujte, pán poslanec. (Omotanie krku a pliec poslanca vlajkou.) Droba, Juraj, poslanec NR SR V súčasnosti neexistuje pre takéto páry žiadna právna upravená forma spolužitia so stanovenými vzájomnými právami a povinnosťami, a to i napriek tomu, že vykazuje znaky a plní podobné funkcie ako dlhodobé partnerstvá osôb rôzneho pohlavia. Pritom rozhodne nemožno súhlasiť s tvrdením, že ich vzájomné vzťahy a vzťahy k tretím osobám je možné upraviť už podľa súčasného právneho poriadku, a to vo viacerých ohľadoch. Závetom a plnou mocou nemožno riešiť situáciu ako odopretie výpovede v trestnom konaní, nárok na starobný, vdovský či vdovecký dôchodok... (Neustále výkriky v sále.) Zmajkovičová, Renáta, podpredsedníčka NR SR Pán poslanec prosím vás, nevykrikujte tu v sále, niekto skladal sľub aj v kroji, takže nechajte tu slobodu zase. Dobre? Droba, Juraj, poslanec NR SR ... vzájomná vyživovacia povinnosť, ktorá predchádza nároku na štátne dávky ani nazeranie do zdravotnej dokumentácie. V súvislosti so zavedením registrovaného partnerstva je potrebné meniť 22 zákonov, čo už samo osebe je dôkazom toho, že postavenie partnerov, ktorí nie sú manželmi, je právne odlišné. (Hlasy v sále.) Štefan, už ťa naozaj poprosím, prvú stranu si mi celú prekvákal, buď taký dobrý. (Reakcie z pléna.) Nedám to preč, je to symbol, ktorému verím a ktorého hodnoty vyznávam. Som presvedčený, že ide o diskrimináciu, pretože napriek tomu, že páry rovnakého pohlavia nemajú možnosť mať spoločných potomkov, môžu tvoriť rovnako ako páry rôzneho pohlavia a plnohodnotné partnerstvo, v ktorom sú si partneri vzájomne oporou, pomáhajú si v chudobe a v chorobe a vzájomne sa o seba starajú. Na druhej strane párom rôzneho pohlavia umožňujeme uzatvárať manželstvá bez ohľadu na to, či môžu mať, majú, budú alebo chcú mať potomkov, pretože splodenie alebo výchova dieťaťa nie je podmienkou uzavretia manželstva. Tento návrh zákona je určený osobám, ktoré si formu spolužitia s osobou opačného pohlavia nemôžu alebo nechcú zvoliť vzhľadom na svoje osobné dispozície a charakteristiky. Predkladaný návrh zákona, teda nemôže ohroziť spolužitie párov rôzneho pohlavia alebo ich ochotu vstupovať do manželského zväzku. Naopak, môže posilniť rodinné väzby a vzájomnú starostlivosť pre páry rovnakého pohlavia ich rodinných príslušníkov. V súčasnosti sú totiž osoby rovnakého pohlavia napriek tomu, že žijú v spoločnej domácnosti a tvoria usporiadané spoločenstvo, vnímané ako navzájom cudzie. Práve vďaka prijatiu zákona o registrovanom partnerstve sa posilní vzájomná zodpovednosť partnerov a tiež rodinné väzby medzi príbuznými partnerov, čím sa im v spoločnosti a v ich okolí vytvorí stabilné prostredie pre život podobne ako v prípade párov osôb rôzneho pohlavia. Priznanie určitých práv, ale aj stanovenie určitých povinností registrovaným partnerom rovnakého pohlavia v rámci registrovaného partnerstva posilní nielen ich občianske a ľudské práva ako jednotlivcov, ale predovšetkým ich motiváciu zotrvať v dlhodobom partnerstve založenom na vzájomnej láske, úcte, starostlivosti a podpore, čo sú hodnoty, ktoré by sme mali v spoločnosti podporovať. Viaceré výskumy opakovane potvrdzujú, že homosexuálne osoby vystavené stigmatizácii homosexuality čelia vyššiemu riziku úzkosti, nepriaznivým psychologickým výsledkom, vyššiemu sociálnemu stresu a problémami, ktoré nespôsobili predtým existujúce problémy duševného zdravia.Na druhej strane dlhodobé výsledky výskumu nasvedčujú tomu, že rovnako pohlavné páry žijúce v právnych inštitútoch zvyknú omnoho častejšie zostať žiť v trvalom zväzku. Kvalita vzťahov, dôvody problémov v partnerstve aj trvanie partnerstiev párov rovnakého alebo rôzneho pohlavia sú podľa výskumov rovnaké. Návrh, ktorý predkladáme, predovšetkým upravuje vznik a zánik registrovaného partnerstva, vzájomné práva a povinnosti partnerov. Je založený na tom, že partneri sú osoby navzájom blízke so všetkými dôsledkami. Registrované partnerstvo bude osobným stavom, čím sa mu priznáva oficiálny status v úradnom styku. Partneri budú mať vzájomnú vyživovaciu povinnosť, ktorá bude trvať v obmedzenej miere aj po zániku partnerstva. Registrovaný partner bude dediť v prvej skupine podobne ako manžel alebo manželka a bude mať nárok na sociálne zabezpečenie a daňové úľavy v prípade úmrtia registrovaného partnera podobne ako v prípade smrti manžela alebo manželky. Partneri budú mať možnosť nahliadať do zdravotnej dokumentácie druhého partnera. Registrované partnerstvo nebude možné uzavrieť pred dovŕšením 18 roku veku. Medzi partnermi nevznikne tzv. BSM ani spoločný nájom bytu ako v prípade manželov, ale v bežných veciach sa budú môcť zastupovať. Návrh neobsahuje právnu úpravu, ktorá by umožňovala spoločné osvojenie dieťaťa registrovanými partnermi, rieši len zachovanie rodičovských práv osoby, ktorá žije v registrovanom partnerstve. Návrhom sa neuľahčuje získanie štátneho občianstva pre osoby uzatvárajúce registrované partnerstvo, aj keď je možné uzavrieť registrované partnerstvo i v prípade, že jeden z partnerov nie je občanom Slovenska. Rada Európy... Dám ti to, Martin. (Odovzdanie zástavy poslancovi.) Rada Európy sa po prvýkrát vyslovila proti diskriminácii homosexuálne orientovaných osôb v rezolúcii a odporúčaní z roku 1981. Európsky parlament v roku 1994 členské štáty EÚ vyzval, aby ukončili nerovnaké zaobchádzanie s osobami homosexuálne orientovanými v právnom a administratívnom poskytovaní sociálneho zabezpečenia a sociálnych výhod, dedičských práv, trestného práva vo všetkých nadväzujúcich právnych úpravách, ktorých sa to týka. Dvanásť krajín EÚ už zaviedlo nejakú formu registrovaného partnerstva pre páry rovnakého pohlavia, pričom medzi tieto krajiny patrí aj Maďarsko či Česká republika. Vážení kolegovia, potom ako sme novinárom predstavili náš návrh, sledoval som reakcie, ktoré nasledovali. Uvedomujem si, že je to téma, ktorá vyvoláva emócie, niekedy až extrémne. Homosexualita je pre niektorých ľudí ešte stále niečo exotické, čo poznajú len z filmov, nerozumejú jej, mnohých preto ovládajú predsudky. Homosexualita nie je choroba a nie je to ani voľba. Vážne si myslíte, že by si niekto dobrovoľne život, kde naňho budú ukazovať prstom, rozprávať , že je zvrhlý, nechutný a že sa správa proti prírode, že politici, ako sú aj niektorí v tomto parlamente, budú citovať Bibliu, aby povedali presne to isté, len trochu inými slovami? To čohovoria rôzni mediálne známi ľudia, nie je len ich súkromný názor, ich názory majú veľkú váhu. Ovplyvňujú myslenie ľudí. A mám pocit, že niektorí si to v týchto situáciách neuvedomujú. Vážení kolegovia, prijatie zákona o registrovaných partnerstvách znamená, že nebudeme robiť z homosexuálnych partnerov ľudí druhej kategórie, ale môžeme aj spraviť ďalší krok k tomu, aby sa títo ľudia nemuseli báť priznať sa k svojej orientácii, aby kvôli tomu neriskovali prácu, fyzické útoky a opovrhovanie okolia. Dnes už nestačí povedať len to, že my ich budeme tolerovať, to je žalostne málo, najmä ak máme moc zmeniť to. Rád by som vás preto požiadal, aby ste ukázali všetkým týmto ľuďom, im rodinám a priateľom, že Slovensko už nie je krajina, kde existujú tieto pomyselné hranice, že dokážeme žiť jeden vedľa druhého a že ich nemusíme trestať len preto, že nie sú úplne ako my ostatní, že platí to, čo máme napísané v ústave a vo všetkých ľudskoprávnych dokumentoch, ku ktorým sa Slovensko tak hrdo hlási, že všetci ľudia sú si rovní. Dovoľte mi ešte na záver pár slov mimo môjho prejavu povedať. Dňa 18. decembra v roku 2008 vyhlásila na pôde OSN Svätá stolica (takže Vatikán ako štát) alebo jej zástupca nasledovnú vetu: „Svätá stolica naďalej tvrdí, že odsudzuje každý prejav diskriminácie homosexuálnych osôb. Túto vetu povedal doslova, do písmena zástupca Vatikánu na pôde Organizácie Spojených národov. Miroslav Lajčák včera, resp. predvčerom na festivale Inakosť ako náš minister zahraničných vecí povedal: „Ľudské práva sú nadradené predsudkom, nech sú akékoľvek hlboko tieto predsudky zakorenené.“ To je citát ministra zahraničných vecí Slovenskej republiky. Po štvrté. Spoločnosť sa vyvíja, ako bolo spomínané. Zrušenie otroctva, volebné právo žien, veci, ktoré dneska berieme ako absolútnu samozrejmosť, tak samozrejmosťou ešte pred pár desiatkami rokov neboli. Historickí súčasníci dnešných konzervatívcov sa k nim stavali v tom čase presne tak ako niektorí zástupcovia v tejto snemovni, to znamená odmietavo a niekedy až opovržlivo. Minister zahraničných vecí Nemecka Guido Westerwelle je ženatý, má homosexuálneho partnera. Mohol by som pokračovať a pokračovať. A mám tu tzv. dúhovú mapu Európy. Podľa odtieňov bolo to bodované na základe jednotlivých práv, ktoré sú homosexuálom priznané v jednotlivých krajinách. (Ukázanie máp.) Slovensko bolo hodnotené jedným bodom spomedzi, myslím, celkového počtu 15. Neprekvapuje asi, že najviac bodov má Švédsko, 12, Spojené kráľovstvo, 12,5, a, teraz počúvajte, Španielsko mekka katolicizmu, mekka kresťanstva v Európe, by som povedal, 12 bodov, Portugalsko 10 bodov. Ak sa pozriete na túto mapu, tak vidíte, že Slovensko je naozaj na tom dosť žalostne vzhľadom na to, že sme súčasťou civilizovanej strednej Európy. Ja vám to môžem ukázať aj podľa toho, ako sa to bodovalo, aby ste videli len pre porovnanie susedné Rakúsko. Tiež je to veľmi kresťanská krajina a má 6 bodov, Maďarsko má 8 bodov, Chorvátsko má 6 bodov, Slovinsko má 5 bodov, Česká republika má 3 body, my máme po jednom bode s Poľskom, Nemecko má 10, Holandsko 10, Belgicko 10 bodov a tak ďalej, mohol by som pokračovať. Špeciálne apelujem na predstaviteľov vládnej strany... (Odobratie máp poslancom Matovičom z rečníckeho pultu.) Nechaj mi to Igor, nepoškoď mi to, dobre, ak sa chceš pozrieť, vráť mi to. Špeciálne apelujem na poslancov vládnej strany SMER. A som rád, že sa objavili v sále takí aspoň dvaja, plus pani podpredsedníčka, traja, štyria, lebo táto výzva bude adresovaná vám. Viem, že mnohí z vás zdieľajú tento náš názor a veria mu. Zároveň chcem povedať, že registrované partnerstvá sú súčasťou mainstreamovej agendy európskych socialistov, ktorých členmi ste. A dokonca máte veľmi veľký rešpekt a autoritu v rámci tejto či už parlamentnej frakcie alebo Európskej socialistickej strany. Ja chcem na tomto mieste oceniť prácu vašej europoslankyne Moniky Flašíkovej-Beňovej. A myslím si, že mnohí z vás, ktorí ešte nie sú ešte celkom presvedčení, by s ňou mohli sa stretnúť, diskutovať na tieto témy. Ona zhodou okolností je jednou z najväčších bojovníčok za práva homosexuálov na pôde Európskeho parlamentu. A týmto jej verejne vzdávam hold v tejto inštitúcii, lebo predbehla Slovensko, ako sa zdá, časovo minimálne o dvadsať rokov. Čiže ak náš návrh neschválite, tak pochopím, že to mohlo byť z politických dôvodov, nebudem sa na vás hnevať, môže sa však stať, že s niečím podobným prídete čoskoro aj vy. A tu vám dávam prísľub, že ak to bude mať len štipku rácia a bude sa to podobať na to, s čím teraz prichádzame my, takže SaS za to určite zdvihne ruky, lebo sa nám zdá, že je to absolútne normálna vec, ktorá už dávno mala na Slovensku byť presadená. Na záver chcem vás všetkých vyzvať, aby sme konečne prestali robiť z tejto jednej z menšín ľudí druhej kategórie, je rok 2012 a je najvyšší čas priznať rovnaké ľudské práva bez rozdielu všetkým občanom Slovenska. Ďakujem za pozornosť.